Fortuna Hjørring med Bo Zinck som en del af trænerteamet vandt søndag eftermiddag med 1-0 på udebane over AGF.

Den tidligere Jammerbugt FC- og senest Thisted FC-træner, Bo Zinck, blev i sidste uge - overraskende for mange - ansat som en del af trænerteamet i Fortuna Hjørring. Det skete i kølvandet på den dårligste sæsonstart i klubbens historie under træner Martin Møller Kristensen. Så han blev fyret og i stedet blev Bo Zinck hentet ind som afløser. Søndag kunne han fra sidelinjen se sit hold vinde problemfrit med 1-0 over bundholdet AGF, men den sejr kunne have været både fire og fem mål større. Fortuna Hjørring havde et hav af chancer, men fik ikke omsat dem til mål. Man kunne se en lidt frustreret debuttræner trippe rundt og gå en tur om udskiftningsboksen, når kvinderne på banen misbrugte de store chancer. - Det er dejligt at starte med en sejr. Vi holder nullet, og nu gælder det om at få sat flere sejre sammen i en helvedes fart, smiler den debuterende træner. Forskel på at træne kvinder og herrer Fortuna havde indtil søndag kun skrabet ni point sammen i syv kampe, og det er for lidt, hvis man som Fortuna Hjørring vil være med i toppen af dansk kvindefodbold. - Jeg er blevet mere rund med årene, griner Bo Zinck og fortæller, at han er glad for udfordringen med at træne kvinder for første gang. - De spørger mere end drengene til både kamp og træning, så derfor skal jeg være ekstra forberedt, og de vil så gerne blive bedre. De er så pisseglade, når de møder op. Det er fantastisk, siger Bo Zinck. Allerede i næste uge kommer Bo Zinck og kvinderne fra Fortuna Hjørring på en svær opgave i lokalopgøret på udebane mod Thy-Thisted. Kampen spilles fredag klokken 17. Se hele interviewet med Bo Zinck her: